Ġona ma jilqax il-missjoni tiegħu Il-kelma tal-Mulej waslet lil Ġona bin Amittaj , u qallu: "Qum, mur Ninwè, il-belt il-kbira, u xandrilha li ħżunithom telgħet quddiemi." Imma Ġona qam biex jaħrab lejn Tarsis minn quddiem il-Mulej. Niżel Ġaffa, fejn inzerta ġifen sejjer lejn Tarsis, ħallas il-passaġġ, u telaq fuqu biex imur magħhom f'Tarsis, 'il bogħod mill-Mulej. It-tempesta Iżda l-Mulej bagħat riefnu fuq il-baħar, u qamet taqliba kbira, hekk li l-ġifen kien għoddu nqasam. Il-baħrin twerwru, u kull wieħed minnhom beda jgħajjat lill-alla tiegħu; u waddbu l-baħar il-merkanzija li kien hemm fuq il-ġifen, biex iħaffu minn fuqhom. Iżda Ġona niżel isfel nett tal-ġifen, imtedd u raqad fil-fond. Imbagħad resaq fuqu l-kaptan u qallu: "Int kif int rieqed? Qum, u sejjaħ lil Alla tiegħek! Għandu mnejn Alla jiftakar fina u ma nintilfux!" Imbagħad bdew jgħidu wieħed lil ieħor: "Ejjew nitfgħu x-xorti, ħa nkunu nafu ta' min hi l-ħtija li waqa' fuqna dan l-għawġ kollu." Tefgħu x-xorti, u x-xorti waqgħet fuq Ġona. Imbagħad qalulu: "Issa għidilna: ħtija ta' min ġie fuqna dan il-għawġ? X'inhu xogħlok, minn fejn int ġej, liema hu pajjiżek, u minn liema poplu int?" "Jien Għebrew," qalilhom, "u nqim lill-Mulej, Alla tas-sema, li għamel il-baħar u l-art." Dawk l-irġiel beżgħu biża' kbir, u qalulu: "Dan għax għamiltu?" Għax billi hu qalilhom kollox, saru jafu li kien ħarab minn quddiem il-Mulej. Imbagħad qalulu: "X'se nagħmlu bik, biex il-baħar jikkwitalna?" Għax il-baħar baqa' jżid. "Aqbduni u ixħtuni l-baħar," qalilhom, "u l-baħar jikkwitalkom. Għax naf li din it-tempesta kollha waqgħet fuqkom ħtija tiegħi." In-nies armaw jaqdfu biex jerġgħu jaqbdu l-art, iżda ma seħħilhomx, għax it-taqlib tal-baħar baqa' jżid kontrihom. Għalhekk sejħu l-Mulej u qalu: "Jaħasra, Mulej, nitolbuk li ma tħalliniex nintilfu ħtija tal-ħajja ta' dan il-bniedem, u twaħħalniex ħatja ta' demm bla ħtija , għax kont int, Mulej, li għamilt kif għoġbok." U qabdu 'l Ġona u xeħtuh il-baħar, u l-baħar raqqad il-qilla tiegħu. U l-irġiel qabadhom biża' kbira mill-Mulej, u offrew sagrifiċċji lill-Mulej u għamlu wegħdiet.